*Gárdonyi Géza*

**Mire jó?**

A háznál sok vendég volt. A gyerekek a rossz idő miatt nem mehettek ki játszani. Kérték a nagyapót, hogy mondjon nekik valami jó játékot.

– Hányan vagytok? – kérdezte nagyapó.

– Tizenketten.

Nagyapó adott nekik tizenkét kis papírosszeletet.

– No – szólott –, üljetek le sorba egymás mellé.

Egyik írjon egy kérdést a papírosára, a szomszédja pedig arra a kérdésre írjon feleletet, a maga papírosára. A kérdés azzal kezdődjék: „Mire jó?”

Az írás hamar megtörtént. A gyerekek fel is olvasták. Ez volt a hat kérdés és a hat felelet:

1. Mire jó az éjszaka?

  *Arra, hogy aludjunk.*

2. Mire jó a könyv?

  *Arra, hogy olvassunk belőle.*

3. Mire jó a rétes?

 *Arra, hogy megegyük.*

4. Mire jó a rét?

 *Arra, hogy sétáljunk rajta.*

5. Mire jó a köpönyeg?

 *Arra, hogy beletakarózzunk.*

6. Mire jó a cipő?

 *Arra, hogy a lábunkra húzzuk.*

– No, most keverjétek össze a cédulákat. Akinél kérdés van, kérdezzen. Akinél hozzá legközelebb felelet van, az olvassa rá a feleletet.

No, lett aztán sok nevetés, mikor a kérdések és feleletek így találkoztak:

1. Mire jó a rétes?

 *Arra, hogy a lábunkra húzzuk.*

2. Mire jó a könyv?

 *Arra, hogy aludjunk.*

3. Mire jó a köpönyeg?

 *Arra, hogy sétáljunk rajta.*

4. Mire jó az éjszaka?

  *Arra, hogy beletakarózzunk.*

5. Mire jó a cipő?

 *Arra, hogy megegyük.*

6. Mire jó a rét?

 *Arra, hogy olvassunk belőle.*

Akárhányszor másképp álltak a gyerekek, annyiféleképpen keveredett a kérdés a felelettel. Próbáljátok meg ti is ezt a játékot, de más kérdésekkel és más feleletekkel is!